ফখরউদ্দিন মাসুদ

**ফখর উদ্দিন মাসুদ** ( ফার্সি : فخر الدین مسعود) ছিলেন বামিয়ানের ঘুরি সাম্রাজ্যের প্রথম শাসক। তিনি ১১৫২ সাল থেকে ১১৬৩ সাল পর্যন্ত বামিয়ান শাসন করেন।

## প্রাথমিক জীবন
ফখর উদ্দিন মাসুদ ছিলেন ইজ্জুদ্দিন হুসাইনের পুত্র এবং তাঁর মাতা ছিলেন তুর্কি বংশোদ্ভূত। তাঁর আরো কয়েকজন ভাই ছিলেন, যাদের মধ্যে উল্লেখযোগ্য হলেন সাইফউদ্দিন সুরি, প্রথম বাহাউদ্দিন সাহা, শিহাবউদ্দিন মুহাম্মদ খারনাক, শুজা উদ্দিন আলি, আলা উদ্দিন হুসাইন ও কুতব উদ্দিন মুহাম্মদ। ইজ্জুদ্দিনের হুসাইনের মৃত্যুর পর সাইফুদ্দিন সুরি সিংহাসনে আরোহণ করেন এবং গোটা ঘোরি সাম্রাজ্যকে তাঁর ভাইদের মধ্যে ভাগ করে দেন। এই বিভাজনের ফলে ফখরউদ্দিন মাসুদ হরি নদীর নিকটবর্তী অঞ্চল লাভ করেন; বাহা উদ্দিন সাম গুর অঞ্চল পান; শিহাব উদ্দিন মুহাম্মদ খার্নাক মদিন অঞ্চলের শাসনভার গ্রহণ করেন; শুজাউদ্দিন আলি জারমাস অঞ্চলের দায়িত্ব পান; আলাউদ্দিন হুসাইন ওয়াজিরিস্তান অঞ্চলের দায়িত্ব পান এবং কুতব উদ্দিন মুহাম্মদ ওয়ারশাদ ওয়ারাশ অঞ্চল পান, যেখানে তিনি বিখ্যাত ফিরোজকুহ নগরী নির্মাণ করেন।

তবে পরবর্তীতে সাইফউদ্দিন সূরি তাঁর ভাই কুতুব উদ্দীনের সঙ্গে বিরোধে জড়িয়ে পড়েন। এই বিরোধের ফলে কুতুব উদ্দিন গজনায় আশ্রয় গ্রহণ করেন; কিন্তু সেখানে গজনভি সুলতান বাহরাম শাহ তাঁকে বিষ প্রয়োগ করে হত্যা করেন। নিজ ভাইয়ের হত্যার প্রতিশোধ নেওয়ার উদ্দেশ্যে সাইফ উদ্দিন সূরি ১১৪৮ সালে গজনার দিকে অগ্রসর হন এবং গজনির যুদ্ধে বিজয় অর্জন করেন। এর ফলে বাহরাম শাহ কুররমে পালিয়ে যেতে বাধ্য হন। পরে বাহরাম শাহ নতুন করে সৈন্য সংগ্রহ করে পুনরায় গজনির দিকে অগ্রসর হন। তখন সাইফ উদ্দিন সূরি পিছু হটতে বাধ্য হন, কিন্তু গজনভি বাহিনী তাঁকে অনুসরণ করে সাঙ্গ-ই সুরাখ নামক স্থানে যুদ্ধে অবতীর্ণ হয়। এই যুদ্ধে সাইফ উদ্দিন সূরি ও মাজদ উদ্দিন মুসাবী বন্দী হন এবং পরবর্তীতে পুল-ই ইয়াক তাক নামক স্থানে তাদের ক্রুশবিদ্ধ করে হত্যা করা হয়। 

## বামিয়ান শাসন
সাইফ উদ্দিনের মৃত্যুর পর তার ভাই প্রথম বাহাউদ্দিন শামা তার উত্তরসূরি হিসেবে ঘুরি শাসনভার গ্রহণ করেন। তিনি ফিরুজকুহ নগরীর নির্মাণকাজ অব্যাহত রাখেন এবং তার দুই ভাইয়ের মৃত্যুর প্রতিশোধ নিতে গজনির দিকে অগ্রসর হওয়ার জন্য একটি বাহিনী প্রস্তুত করেন। কিন্তু দুর্ভাগ্যবশত গজনিতে পৌঁছানোর আগেই স্বাভাবিক কারণে তাঁর মৃত্যু ঘটে। এরপর সাইফুদ্দিন ও বাহা উদ্দিনের কনিষ্ঠ ভাই আলা উদ্দিন হুসাইন ঘুরি সাম্রাজ্যের সিংহাসনে আরোহণ করেন। তিনি ফখর উদ্দিন মাসুদের সঙ্গে মিলিত হয়ে অল্প সময়ের মধ্যেই তাদের ভাইদের হত্যার প্রতিশোধ নেন এবং গজনি নগরীকে নির্মমভাবে লুণ্ঠন ও ধ্বংস করেন। এরপর আলা উদ্দিন হুসাইন গারচিস্তান, তুখারিস্তান ও বামিয়ান অঞ্চল জয় করতে সক্ষম হন। তিনি ফখরউদ্দিন মাসুদকে বামিয়ান অঞ্চল ইক্তা (জায়গির) হিসেবে প্রদান করেন, যার মাধ্যমে বামিয়ানে ঘুরি শাসনের সূচনা হয়। পরবর্তীতে ১১৬১ সালে আলা উদ্দিন হুসাইনের মৃত্যু হয় এবং তার পুত্র সাইফুদ্দীন মুহাম্মদ সিংহাসনে বসেন। তবে তিনি মাত্র দুই বছর পরেই মৃত্যুবরণ করেন। এরপর প্রথম বাহা উদ্দিন সামের পুত্র গিয়াসউদ্দিন মুহাম্মদ ঘুরি সাম্রাজ্যের শাসক হিসেবে সিংহাসনে আরোহণ করেন।

**ঘুরি সিংহাসনের জন্য সংঘর্ষ**

ফখর উদ্দিন মাসুদ নিজেই সিংহাসনের দাবিদার হিসেবে আবির্ভূত হন এবং তিনি হেরাত ও বালখের সেলজুক গভর্নর তাজুদ্দিন ইয়িলদিজের সঙ্গে মিত্রতা স্থাপন করেন। কিন্তু এই জোট রাগ-ই জার নামক স্থানে গিয়াস উদ্দিন মুহাম্মদ ও মুইজ উদ্দিন মুহাম্মদের সম্মিলিত বাহিনীর কাছে পরাজিত হয়। এই যুদ্ধে গিয়াসউদ্দিন সেলজুক গভর্নরকে হত্যা করতে সক্ষম হন। এরপর তিনি বাদগিস, গারচিস্তান, জামিনদাওয়ার ও গুজগান অঞ্চল জয় করেন। তবে তিনি ফখরউদ্দিন মাসউদের প্রতি দয়া প্রদর্শন করেন এবং তাকে পুনরায় বামিয়ানের শাসক হিসেবে পুনর্বহাল করেন। অল্প কিছুদিন পর একই বছরেই ফখরউদ্দিন মাসুদের মৃত্যু হয়। তার মৃত্যুর পর তার পুত্র শামসউদ্দিন মুহাম্মদ ইবনে মাসুদ বামিয়ানের শাসক হিসেবে তার উত্তরসূরি হন।

## তথ্যসূত্র


## সূত্র

*
* 

বিষয়শ্রেণী:মুসলিম শাসক
বিষয়শ্রেণী:১১৬৩-এ মৃত্যু